

VLADA REPUBLIKE HRVATSKE

Zagreb, 30. srpnja 2025.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

|  |  |
| --- | --- |
| **Predlagatelj:** | Ministarstvo financija |

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

|  |  |
| --- | --- |
| **Predmet:** | Prijedlog odluke o produljenju roka za utrošak namjenskih sredstava odobrenih za hitnu sanaciju štete na stambenim objektima nužnima za život te javnoj imovini i javnoj infrastrukturi oštećenoj uslijed poplave 5. listopada 2024. na području Općine Podgora |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

PRIJEDLOG

Na temelju članka 31. stavka 2. Zakona o Vladi Republike Hrvatske („Narodne novine“, br. 150/11., 119/14., 93/16., 116/18., 80/22. i 78/24.), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_2025. donijela

**O D L U K U**

**o produljenju roka za utrošak namjenskih sredstava za hitnu sanaciju štete na stambenim objektima nužnima za život te javnoj imovini i javnoj infrastrukturi oštećenoj uslijed poplave 5. listopada 2024. na području Općine Podgora**

**I.**

Vlada Republike Hrvatske je na sjednici 24. listopada 2024. donijela Rješenje o odobrenju sredstava na teret Proračunske zalihe Državnog proračuna Republike Hrvatske za 2024. godinu kojom se Splitsko-dalmatinskoj županiji odobrava iznos od 3.194.279 eura za hitnu sanaciju štete na stambenim objektima nužnima za život te javnoj imovini i javnoj infrastrukturi oštećenoj uslijed poplave 5. listopada 2024. na području Općine Podgora.

**II.**

Financijska sredstva isplaćena su Splitsko-dalmatinskoj županiji 29. studenoga 2024. na teret Posebnog dijela Državnog proračuna Republike Hrvatske za 2024. godinu („Narodne novine“, br. 149/23. i 125/24.), Razdjela 025 Ministarstvo financija, Glave 02506 Ministarstvo financija – ostali izdaci države, Aktivnosti A539019 Proračunska zaliha, skupine 38 Ostali rashodi.

**III.**

Ovom Odlukom odobrava se produljenje roka za utrošak namjenskih sredstava odobrenih Rješenjem iz točke I. ove Odluke za hitnu sanaciju štete na stambenim objektima nužnim za život te javnoj imovini i javnoj infrastrukturi oštećenoj uslijed poplave 5. listopada 2024. na području Općine Podgora do 29. travnja 2026. godine.

**IV.**

Splitsko-dalmatinska županija dužna je Ministarstvu financija dostaviti izvješće o zakonitom, namjenskom i svrhovitom utrošku sredstava isplaćenih iz proračunske zalihe najkasnije u roku od mjesec dana od isteka roka iz točke III. ove Odluke, a neutrošena i nenamjenski utrošena sredstva dužna je vratiti na račun državnog proračuna.

**V.**

Ova Odluka stupa na snagu danom donošenja.

KLASA:

URBROJ:

Zagreb,

PREDSJEDNIK

mr. sc. Andrej Plenković

**O B R A Z L O Ž E N J E**

Vlada Republike Hrvatske je Rješenjem o odobrenju sredstava na teret Proračunske zalihe Državnog proračuna Republike Hrvatske za 2024. godinu od 24. listopada 2024. odobrila Splitsko-dalmatinskoj županiji 3.194.279 eura za hitnu sanaciju štete na stambenim objektima nužnima za život te javnoj imovini i javnoj infrastrukturi oštećenoj uslijed poplave 5. listopada 2024. na području Općine Podgora.

Temeljem Odluke o dodjeli sredstava pomoći za hitnu sanaciju štete na stambenim objektima nužnima za život te javnoj imovini i javnoj infrastrukturi nastale uslijed poplave 5. listopada 2024. na području Općine Podgora („Službeni glasnik Splitsko-dalmatinske županije“, broj 9/25), Općini Podgora 28. siječnja 2025. prenesen je iznos od 3.194.279,00 eura, radi rasporeda krajnjim korisnicima, sukladno Odluci o kriterijima za raspodjelu sredstava pomoći za hitnu sanaciju šteta na stambenim objektima nužnima za život te javnoj imovini i javnoj infrastrukturi nastale uslijed poplave 5. listopada 2024. na području Općine Podgora („Službeni glasnik Splitsko-dalmatinske županije“, broj 185/24).

Temeljem predmetnog Rješenja Vlade i navedenih Odluka Splitsko-dalmatinska županija i Općina Podgora 20. siječnja 2025. sklopile su Ugovor o međusobnim pravima i obvezama kod dodjele sredstava pomoći za hitnu sanaciju šteta na stambenim objektima nužnima za život te javnoj imovini i javnoj infrastrukturi nastale uslijed poplave 5. listopada 2024. na području Općine Podgora, u kojem se Općina Podgora obvezuje utrošiti dodijeljena sredstva najkasnije do 29. listopada 2025. kada mora dostaviti i pisano izvješće o prenesenim sredstvima s dokumentacijom o zakonitom, namjenskom i svrhovitom utrošku sredstava.

S obzirom na štetu na javnoj imovini i javnoj infrastrukturi čija sanacija zahtijeva detaljnu pripremu kroz izradu geodetskih podloga, izvedbenih troškovnika i detaljno  razrađenih izvedbenih projekata te izvođenje i dovršetak radova što je preduvjet za pokretanje javnih nabava, a uzimajući u obzir razdoblje turističke sezone u kojem je izvedba velikih javnih radova u središtu mjesta znatno otežana, produljuje se rok za namjensko trošenje sredstava do 29. travnja 2026. godine. Također, produljuje se rok za dostavu izvješća o zakonitom, namjenskom i svrhovitom utrošku isplaćenih sredstava i to mjesec dana od isteka roka za utrošak sredstava.